**AIŠKINAMASIS RAŠTAS**

## **PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. GRUODŽIO 22 D. SPRENDIMO NR. T2-408 „DĖL ATLYGINIMO UŽ NEFORMALŲJĮ UGDYMĄ KLAIPĖDOS MIESTO BIUDŽETINĖSE SPORTO MOKYMO ĮSTAIGOSE NUSTATYMO“ PAKEITIMO“**

**1. Sprendimo projekto esmė, tikslai ir uždaviniai.**

Šiuo sprendimo projekto esmė – pakeisti Klaipėdos miesto savivaldybės tarybos 2011 m. gruodžio 22 d. sprendimą Nr. T2‑408 „Dėl atlyginimo už neformalųjį ugdymą Klaipėdos miesto biudžetinės sporto mokymo įstaigose nustatymo“. Lietuvos Respublikos Vyriausybė 2020 m. kovo 14 d. nutarimu Nr. 207 „Dėl karantino Lietuvos Respublikos teritorijoje paskelbimo“ paskelbė visoje Lietuvos Respublikos teritorijoje karantiną bei patvirtino karantino režimą. Patvirtinus karantino režimą pasikeitė sportinė veikla visose biudžetinėse sporto mokymo įstaigose.

Atsižvelgiant į susidariusią situaciją bei vadovaujantis Lietuvos Respublikos švietimo, mokslo ir sporto ministro rekomendacijomis, biudžetinės sporto įstaigos organizuoja neformalųjį ugdymą bei formalųjį švietimą papildantį ugdymą tiek, kiek tai įmanoma vykdyti nuotoliniu ugdymo proceso būdu. Šiuo sprendimo projektu siekiama motyvuoti paslaugų gavėjus ir nenutraukti neformalaus ugdymo proceso biudžetinėse sporto mokymo įstaigose.

**2. Projekto rengimo priežastys ir kuo remiantis parengtas sprendimo projektas.**

Patvirtinus karantino režimą nuo 2020 m. kovo 16 d. iki kovo 27 d. buvo privalomai sustabdytas neformalaus ugdymo procesas visose sporto mokymo įstaigose, o nuo kovo 30 d. ugdymas vykdomas nuotoliniu būdu.

Šiuo metu galiojančiame Tarybos sprendime nėra numatyta galimybė kompensuoti tėvų mokamo mokesčio, jei ugdytinis naudojasi neformalaus ugdymo teikiama paslauga nuotoliniu būdu.

**3. Kokių rezultatų laukiama.**

Papildžius Tarybos sprendimą ir ateityje dėl nepaprastosios padėties, ekstremaliosios situacijos ar karantino nevykstant ugdymo procesui būtų galimybė kompensuoti tėvų mokamą mokestį, jei ugdytinis naudojasi neformalaus ugdymo teikiama paslauga nuotoliniu būdu, taip būtų užtikrintas nenutrūkstamas ugdymo procesas.

**4. Sprendimo projekto rengimo metu gauti specialistų vertinimai.**

Specialistų neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

2020 m. sausio 1 d. duomenimis vaikų skaičius Klaipėdos miesto biudžetinės sporto mokymo įstaigose buvo virš 3000. Klaipėdos miesto biudžetinės sporto mokymo įstaigos per vieną mėnesį iš tėvų įmokų už sportinio ugdymo paslaugas vidutiniškai surenka apie 10000,00 tūkstančių eurų.

Karantino metu organizuojant neformalųjį ugdymą nuotoliniu būdu, bus nesurinkta dalis lėšų iš tėvų įmokų, tačiau tai neturės didelių neigiamų pasekmių sporto įstaigoms, kadangi surinktas lėšas už neformalųjį ugdymą įstaigos naudoja sportinio ugdymo organizavimui – trumpalaikio turto įsigijimui, išvykoms į varžybas organizuoti, vasaros užimtumo sporto stovykloms organizuoti. Vykdant ugdymą nuotoliniu būdu, minėtu laikotarpiu, nebus organizuojamos išvykos į varžybas ar sporto stovyklas, todėl nuostoliai sporto įstaigoms nebus patiriami.

**6. Lėšų poreikis sprendimui įgyvendinti.**

Papildomų lėšų sprendimo įgyvendinimui nereikės.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma.

Teigiamos pasekmės – ugdytinių tėvams bus sudaryta galimybė nemokėti už ugdymo paslaugas paskelbus karantiną ir (ar) ekstremaliąją situaciją Lietuvos Respublikoje.

PRIDEDAMA:

1. Klaipėdos miesto savivaldybės tarybos 2011 gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ lyginamasis variantas, 1 lapas;
2. Klaipėdos miesto savivaldybės tarybos 2011 gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“, 2 lapai.

Sporto skyriaus vedėja Rasa Rumšienė